यों तो दिल्ली में ही डेढ़ साल की उम्र में मुझे चेचक, काली खांसी और गर्दनतोड़ बुखार जैसी बीमारियां हुई थीं, पर उस वक्त की मुझे कोई स्मृति नहीं रही। इस बार सन् 1950 में दिल्ली आना पूरे होशो हवास में आना था। पापा के मन पर पुरानी दिल्ली चढ़ी हुई थी। इसलिए कूचा पातीराम में मकान लिया था। यहां कमरों में दिन में भी बिजली जलानी पड़ती। इंद्रप्रस्थ स्कूल में नाम लिखाया गया पर मुझे वहां का बहनजीमय माहौल एक दिन भी अच्छा नहीं लगा। किसी तरह कक्षा उत्ताीर्ण हुई। हां पुरानी दिल्ली की रौनक का मुझ पर प्रभाव पड़ा। दरअसल जब हम किसी शहर को नया अथवा पुराना कहते हैं हम भूल जाते हैं कि ये दो समानांतर संसार अपनी तरह से वहां रहने वालों को समृध्द करते हैं। कोई किसी का स्थानापन्न नहीं हो सकता। जामा मस्जिद पर सेन्ट्रल बैंक की सीढ़ियों पर, मटके में लगे ठंडे दहीबड़े मिलते थे। पापा हमें शाम को वहां ले जाते और दहीबड़े खिलाते हुए कहते, ''हम नेहरू जी से ज्यादा खुशकिस्मत हैं, तुझे मालूम है मुन्नी?''